મોડા પડવાની આદત તો હતી જ એટલે વળી મને એમ થયું કે થોડું આપણું પણ કામ પતાવીને જ ઑફિસ જવું. ઉતાવળ કરું તો પણ મોડા જ પડાય અને મોડો પડું એટલે બીજા દિવસે વળી પાછો ઉતાવળ કરું. આમ, ઉતાવળ કરવાને લીધે મોડા પડાય છે કે મોડા પડવાની બીકે ઉતાવળ થઈ જાય છે તેવી મારી ગૂંચનો ઉકેલ મને આજ સુધી મળ્યો નથી. એ ગૂંચ ઉકેલવાનો મિથ્યા પ્રયાસ કરતા વિચારો અને સરકારી બસની સુહાની સફરનો આનંદ લેતાં લેતાં મારે ઉતરવાનું હતું તે સ્ટેશન આવ્યું.